Folketing
1999-10-14

Der står i bemærkningerne til det her lovforslag, at der er tale om to elementer, men det er jo ikke rigtigt. Der er faktisk temmelig mange forskellige elementer i det her lovforslag, og det, der binder dem sammen, er, at man har fået en bunden opgave, at kradse så og så mange penge ind på arbejdsløshedsforsikringsloven. Det er ikke helt i overensstemmelse med vores opfattelse af, hvordan lovgivningen skal være sammenhængende og konsistent, så jeg har i hvert fald nogle forslag om at få opdelt lovforslaget. Den første del af forslaget er altså den med ventepengene. Den har alene det formål at spare de 110 mio. kr. på arbejdsløshedsdagpengene. Men nu er det jo nok ikke repræsentanter for storkapitalen, der må dreje nøglen om og gå på dagpenge, men derimod folk, der gør et forsøg på at banke en lille biks op. Og hvis de bliver tvunget til at dreje nøglen om, så er det nok ikke dagpengenes størrelse, der trækker. Det kan man ikke helt forestille sig.